Viiden tamilimiehen vuonna 2012 perustama monialafirma All-Rounders Group työllistää jo parisataa ihmistä, joukossa on myös suomalaisia. Kaverukset ovat tulleet maahan vanhempiensa mukana pakolaisina, vain yksi heistä on syntynyt Suomessa.

Mayran "Maju" Kamalanathan on miljoonafirman toimitusjohtaja ja osakas, mutta käärii yhä tarvittaessa hihat ja ryhtyy tekemään yrityksen käytännön töitä. TIMO KIISKI

34-vuotias Mayuran Kamalanathan, Maju, tuli Suomeen viisivuotiaana pakolaisena Sri Lankasta tamilivanhempiensa mukana. Perhe asettui Espooseen. Vaasan yliopistossa kauppatieteitä opiskellut Maju asuu nykyään vaimonsa ja poikansa kanssa Helsingissä. Päivät hän johtaa firmaa, jonka perusti neljän tamilikaverinsa kanssa vuonna 2012. He kaikki ovat edelleen mukana ja omistavat yritystä Majun kanssa.

All-Rounders Group tytäryhtiöineen tavoittelee tänä vuonna jo seitsemän miljoonan euron liikevaihtoa. Se työllistää suoraan 50 ihmistä. Kun mukaan lasketaan alihankkijayritykset, se työllistää kaikkiaan jo parisataa ihmistä. Heidän joukossaan on tamilien lisäksi paitsi muita maahanmuuttajia sekä kantasuomalaisia.

Majun yhtiökumppanit ovat yhtä lukuun ottamatta tulleet perheittensä kanssa Suomeen lapsina tai nuorina ja pakolaisina. Vain yksi porukasta on syntynyt Suomessa ja Rovaniemellä. Hänenkin vanhempansa tosin tulivat maahan pakolaisina.

Kauppiaasta siivoojaksi

Majun isällä oli Sri Lankassa oma kauppa. Pakolaisiksi lähtiessään vanhemmat eivät edes tienneet, missä Suomi oikeastaan on. Isä pyrki ensin Suomesta Tanskaan, mutta joutui palaamaan tänne uudelleen. Suomessa hän ryhtyi heti siivoojaksi: teki niitä töitä, joita oli tarjolla.

- Äitiä se ehkä vähän arvelutti ensin, kun isä oli ollut Sri Lankassa kaupan omistaja. Toki koko maailma oli 1980- ja 1990-luvuilla erilainen kuin nyt. Töitä saikin varmasti helpommin. Isä työllistyi myöhemmin Altialle 15 vuodeksi.

Maju uskoo, että ensimmäisen sukupolven tamilimaahanmuuttajia ajoi eteenpäin halu omistaa asuntonsa tai muuta varallisuutta.

- Heitä toimii nykyään muun muassa alihankkijayrittäjinä All-Rounders Groupin tänä vuonna ostamassa siivousfirmassa, joka nykyään on All-Rounders Cleaning Oy. He tekevät hyvää duunia ja ovat tosi luotettavia. He ovat yksi syy, miksi me olemme pystyneet kasvamaan niin nopeasti.

Kun Maju lapsena kävi koulua Espoossa, hän oli lähes ainoa maahanmuuttaja koko koulussa.

- Itse käänsin sen voimavaraksi, kun pystyin puhumaan maan kieltä ja opiskelemaan asiat hyvin. Kun ulkomaalaisena puhuin suomen kieltä ja tein asiat oikein, suhtautuminen minuun oli erittäin positiivista.

Maju itsekin rupesi jo yläasteikäisenä tienaamaan. Hän jakoi ensin lehtiä ja meni myöhemmin tekemään hampurilaisia Carrolsiin.

- Iso juttu oli, kun pääsin Lidlin kassalle, hän naurahtaa.

TIMO KIISKI

Alkuun tamiliyhdistyksessä

Vanhempiensa lähtökohdista All-Roundersin viisi osakasta muistuttavat itseään yhä melkein joka päivä.

- Pitää olla nöyrä asenne siihen, mitä tekee. Olemme miettineet sitäkin, mitä teemme, jos joku päivä tätä yhtiötä ei enää ole. Olemme tutustuneet näiden vuosien aikana moniin ihmisiin, joten ei muuta kuin puhelin käteen ja ajamaan pakettiautoa. Jos pelkää liikaa, etten huomenna tämän mahdollisesti kaatuessa tienaa mitään, et uskalla myöskään tehdä mitään ja ottaa riskejä.

Jo Majun korkeakouluopintojen aikana hampurilaisrasvan tuoksu vaihtui puhelintöihin ja neuvottelupöytiin vakuutusyhtiöissä ja pankissa: Fennian ja Ifin jälkeen Nordean Graduate-ohjelmaan ja S-ryhmän asiakaspalvelun suunnittelutehtäviin.

- Minulla oli ihan hyvät näkymät palkkauralla. Kävinkin hirveästi pohdintaa itseni kanssa. Olin juuri mennyt naimisiin puolisoni kanssa, jonka tapasin Sri Lanka -yhdistyksessä.

Riskin ottivat yhtiökumppanitkin. Myös he olivat jo saaneet jalansijan opiskelu- ja työelämässä. Alun perin kaverusten ajatuksena oli perustaa pieni yritys, joka voisi järjestää esimerkiksi juhlia Suomen tamiliyhteisölle.

- Sri Lankassa oli silloin sisällissota ja suomalaisille piti tuoda esille sen aiheuttamia haasteita. Ensin lähdimme tekemään näytelmää, jossa kerrottiin tamilikulttuurista. Vähitellen tulimme enemmän kavereiksi ja aloimme miettiä, että voisimme tehdä yhdessä vieläkin enemmän yrittäjäpohjalta.

Alkuraha renkaanvaihdolla

Alkuun yrityksessä oli vain viisi työntekijää. Sen omistajat ja perustajat ovat Majun lisäksi Gowthaman " Gautu” Amirthalingam, Vijitharan ”Viji” Arulanantham, Sumookan ”Sumo” Pathmanathan ja Yathunanthan ”Yathu” Vijayaratnam.

- Lähdimme keräämään alkurahoitusta tarjoamalla renkaanvaihtopalvelua ihmisten kotipihoilla Itä-Helsingissä, kun itsekin asuimme samalla suunnalla. Sillä tienattiin muutama tonni alkupääomaa.

Kun yritys alkoi pyöriä, osakkaat ajoivat ensin öisin esimerkiksi iltajakelua pakettiautoilla. Sitten he saivat sopimuksen bussien siivoamisesta. Asiakkaita he löysivät ensin työvoimatoimiston sivuilta. Hyvän maineen kiiriessä asiakkaat yhä enemmän lähestyivät heitä oma-aloitteisesti.

Tänään All-Roundersin siivousasiakkaita ovat monet suuret yhtiöt ja yhteisöt kuten Finlandia-talo ja Finnkino Oy.

Muutaman mutkan kautta All-Rounders sai asiakkaakseen monikansallisen joukkoliikenneyhtiön Nobinan Suomen tytäryhtiön Espoon varikon. All-Rounders Groupin tytäryhtiö All-Rounders One Oy pesee edelleen Nobinan bussit paitsi Espoon varikolla myös Nobinan Helsingin Herttoniemen ja Vantaan Hakunilan varikoilla. Pesemisen lisäksi All-Rounders hoitaa näiden bussien tankkaukset.

Mayran Kamalanathan (toinen oikealta), Gowthaman Amirthalingam, Vijitharan Arulanantham, Sumookan Pathmanathan ja Yathunanthan Vijayaratnam tapasivat toisensa tamiliyhdistyksessä. Pakolaisvanhempien poikien oli tarkoitus ensin järjestää juhlia tamiliyhteisölle, mutta lopulta he hitsautuivat yhtiökumppaneiksi. Tänään he omistavat ja johtavat yhdessä yrityksen, joka tavoittelee seitsemän miljoonan euron liikevaihtoa. TIMO KIISKI

Pesee öisin 450 bussia

All-Rounders One Oy pesee yhteensä 450 bussia joka yö.

- Alkuaikoina pesimme niitä busseja Nobinan Espoon varikolla ihan itse. Se oli sellaista aikaa, että olimme kuin zombit. Univaje oli kova, Maju muistelee.

Voimakkaimmin on kasvanut kuljetuspuoli. Tytäryhtiö All-Rounders Transport Oy:llä on noin 50 pakettiautoa. Sen asiakkaita ovat monet isot kansainväliset jakelukonsernit. Työntekijänsä All-Rounders kouluttaa itse. Siitä vastaa tuore tytäryhtiö All-Rounders HR Oy.

- Jonain päivänä voimme tämän yhtiön kautta vuokrata työvoimaa muillekin yrityksille, Maju pohtii.

Siivouspuoleen keskittyvä All-Rounders Cleaning on toinen All-Rounders Groupin hankkima tuore tytäryhtiö.

Vaikka Maju johtaa jo lähes parinsadan työntekijän joukkoa, hän käärii edelleen tarvittaessa hihat ja ryhtyy käytännön töihin.

- Kun tänä vuonna otimme hoitaaksemme isomman volyymin iltajakeluissa, koulutin itse väkeä ja varmistin töiden rullaamisen terminaalilla, kun muut eivät omien kiireittensä takia siihen ehtineet.

Samaa tekevät muutkin neljä tamiliosakasta, jokaisella heistä omat määrätyt vastuualueet operatiivisella puolella.

- En halua tähän firmaan liikaa väliportaita. Jos työntekijöiden ja omistajajohdon väliin tulee liian monta porrasta, et välttämättä kuule sitä työntekijän näkemystä.

Pääomasijoittaja mukaan

Alkuperäiset perustajaosakkaat omistavat yrityksestä edelleen 90 prosenttia, mutta 10 prosentin siivulla mukana on suomalainen pääomasijoittaja Nostosilta Oy.

- Vaikka Nostosilta omistaa vain 10 prosenttia yrityksestä, heidän luottamuksensa merkitsee meille todella paljon, Maju kehuu.

All-Rounders Group sai alkunsa kaveruudesta ja halusta toimia Sri Lankasta Suomeen pakolaisina tulleen tamiliyhteisön hyväksi. Kaverihenki on yrityksessä säilynyt edelleen.

- Olemme todella paljon edelleen tekemisissä toisemme kanssa vapaa-ajalla ja perhejuhlissa. Tamilikulttuurissa suvulla on iso merkitys. Joskus mietimme, olemmeko liikaakin tekemisissä keskenämme, Maju hymyilee.

Vaikka yrityksen työntekijöistä suurin osa on joko tamileja tai muita maahanmuuttajia, niin se ei ole itsetarkoitus.

- Jos tarjolla olisi kaksi yhtä motivoitunutta kaveria, niin luultavasti palkkaisin suomalaisen, koska hänen kielitaitovalmiutensa ovat asiakaspalvelutyössä paremmat. Kantaväestöstä ei vain tahdo enää löytyä työntekijöitä. En edes asettaisi loppupelissä rinnakkain suomalaisia ja maahanmuuttajia. Kaikista ryhmistä löytyy huonoja ja hyviä työntekijöitä.